ИНФОРМАЦИЈА О ЈАВНОМ СЛУШАЊУ
ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА НА ТЕМУ: ,,ПРЕДСТАВЉАЊE  ПРЕДЛОГА ЗАКОНА  О ИЗМЕНАМА И ДОПУНАМА ЗАКОНА О ФИНАНСИРАЊУ ПОЛИТИЧКИХ АКТИВНОСТИ” ОДРЖАНОГ 1. ЈУЛА 2026. ГОДИНЕ У НИШУ


	Одбор за финансије, републички буџет и контролу трошења јавних средстава је, на основу одлуке донете на 52. седници, одржане 25. јуна 2026. године, дана 1. јула 2026. године, одржао јавно слушање на тему „Представљање Предлога закона о изменама и допунама Закона о финансирању политичких активности“, који је 24. јуна 2026. године поднео народни посланик Мирослав Петрашиновић. Јавним слушањем председавао је Никола Радосављевић, члан Одбора за финансије, републички буџет и контролу трошења јавних средстава.
	Јавном слушању су присуствовали члан и заменик члана Одбора за финансије, републички буџет и контролу трошења јавних средстава Светлана Милијић и Јасмина Палуровић. Јавном слушању присуствовали су и народни посланици: Мирослав Петрашиновић, Наташа Михајловић, Миљана Милојевић, Весна Станковић и Хаџи Милорад Стошић.
	Учесници јавног слушања били су и: Дарко Николић, председник Скупштине Града Ниша, Владица Маричић заменик председника Скупштине Града Ниша, Бранислав Стојковић и Иван Јовановић одборници у Скупштини Града Ниша, Љубиша Николић и Светозар Алексов чланови Већа Града Ниша, Јелена Љубојевић и Невена Митровић, представници Агенције за спречавање корупције, Ела Ки Симић, представник Министарства финансија и Лидија  Перуничић из Кабинета градоначелника Ниша.
	На почетку јавног слушања председавајући, члан Одбора Никола Радосављевић истакао је да је сврха данашњег јавног слушања да се размотре законска решења и у аргументованом дијалогу размене мишљења и саслушају предлози и сугестуије свих заинтересованих учесника, са циљем да се допринесе доношењу квалитетног законског оквира који ће унапредити транспарентност финансирања политичких активности, ојачати поверење грађана у изборни процес и омогућити доследну примену највиших стандарда одговорности и законитости.
	Предлагач закона, народни посланик Мирослав Петрашиновић представио је Предлог закона о изменама и допунама Закона о финансирању политичких активности, истичући да су предложене измене резултат континуиране сарадње са Мисијом ОЕБС/ОДИХР и да представљају наставак активности на унапређењу изборног законодавства Републике Србије у складу са препорукама те организације. Подсетио је да су претходно усвојене измене више изборних закона, те да се овим предлогом наставља процес имплементације преосталих препорука ОДИХР-а у циљу унапређења изборних услова, јачања транспарентности и поверења грађана у изборни процес.
	Он је навео да је током припреме Предлога закона остварена интензивна комуникација са ОДИХР-ом, као и да су нацрти закона који су претходили овом предлогу достављени свим парламентарним посланичким групама, Комисији за унапређење изборног процеса, представницима Европске уније и другим релевантним институцијама и организацијама, како би својим коментарима и сугестијама допринели коначном тексту закона.  
	Истакао је да Предлог закона адресира осам препорука ОДИХР-а које се односе на смањење дозвољених износа донација физичких и правних лица политичким субјектима, јачање надзорних и контролних овлашћења Агенције за спречавање корупције, увођење степенованог система санкција за повреде закона, прецизније уређење учешћа и финансирања кампања које спроводе трећа лица, ограничење трошкова изборне кампање и мере за спречавање злоупотребе јавних ресурса, покретање поступака пред Агенцијом по службеној дужности и по пријави уз краће рокове за поступање, обезбеђивање једнаких услова за коришћење јавних простора и јавних ресурса свим политичким субјектима, као и укидање обавезе полагања јемства за политичке субјекте који немају представнике у представничким телима ради остваривања права на средства из јавних извора.
У наставку је детаљније образложио поједина предложена законска решења, као што су: краћи рокови за отплату кредита и зајмова политичких субјеката, јасно раздвајање средстава намењених редовном финансирању и финансирању изборне кампање, као и строжа правила у погледу располагања тим средствима. Посебно је истакао да се прецизније уређује коришћење јавних добара и услуга, уз обавезу надлежних органа да о захтевима политичких субјеката одлучују у законом прописаним роковима и своје одлуке јавно објављују. 
Нагласио је да се предложеним изменама смањују максимални износи донација које физичка и правна лица могу да уплате политичким субјектима, уводе додатне мере за спречавање злоупотреба путем повезаних правних лица, као и нова правила која се односе на финансирање изборних кампања, расподелу средстава из јавних извора, достављање прелиминарних извештаја о трошковима изборне кампање и прописивање лимита трошкова изборних кампања.
Предлагач закона у свом излагању посебно се осврнуо на новине које се односе на учешће трећих лица у изборној кампањи, наводећи да се прецизно дефинишу услови под којима она могу спроводити кампању, обавеза вођења посебног рачуна, ограничење висине средстава која могу користити, као и обавеза достављања финансијских извештаја Агенцији за спречавање корупције. Такође је указао да се јачају надлежности Агенције за спречавање корупције кроз проширење контролних овлашћења, могућност увида у банкарске изводе и књиговодствену документацију, електронско подношење финансијских извештаја, скраћивање рокова за поступање Агенције и Управног суда, као и прецизније уређење поступка утврђивања повреда закона, изрицања мера и покретања прекршајних и кривичних поступака.
Закључио је да је основни циљ предложених измена повећање транспарентности финансирања политичких активности, јачање контролних механизама, спречавање злоупотреба, обезбеђивање равноправних услова за све учеснике изборног процеса и даље усклађивање домаћег законодавства са препорукама ОДИХР-а и међународним стандардима. На крају је позвао све учеснике јавног слушања да својим предлозима, примедбама и сугестијама допринесу доношењу што квалитетнијег законског решења. 
	У дискусији која је уследила учествовали су Никола Радосављевић, Иван Јовановић и Мирослав Петрашиновић.					
[bookmark: _GoBack]	Јавно слушање је закључио председавајући Никола Радосављевић, који се том приликом захвалио свим учесницима јавног слушања и истакао да ће се доношењем овог закона додатно унапредити транспарентност, одговорност и поверење у финансирање политичких активности на добробит свих грађана Републике Србије. 
	Саставни део Информације чине стенографске белешке, сачињене на основу тонског снимка јавног слушања.
 
